מדיטציה טרנסצנדנטלית

מדיטציה טרנסצנדנטלית (באנגלית: Transcendental Meditation, בקיצור TM) היא טכניקת מדיטציה אשר הוצגה לראשונה בשנת 1955 על ידי מהרישי מהש יוגי, תלמידו של בראהמנאנדה סאראסוואטי שהיה השאנקארה צ'אריה (המנהיג הרוחני) של צפון הודו בג'יוטיר מאט' בהימלאיה. מדיטציה טרנסצנדנטלית היא טכניקה מנטלית (שמתורגלת במחשבה). אין בתרגול כל ריכוז, עיסוק בתכנים והתבוננות בין אם מילולית, גופנית או סביבתית. היא מתורגלת בישיבה נוחה (בכיסא או כורסה) פעמיים ביום במשך 10–20 דקות בכל פעם (לפי הנחיות המורה – בהתאם למצבו של הלומד – למשל, מי שמעל גיל 10 ומתחת לגיל 20 מתרגל את מספר הדקות של גילו). במדיטציה הטרנסצנדנטלית משתמשים במנטרה, צליל חסר משמעות, שמותאם אישית על ידי מורה מוסמך, למתרגל. על פי העוסקים בתחום מתנסה התודעה במצבים יותר ויותר מעודנים של חשיבה, עד שהיא מגיעה למצב השקט והמעודן ביותר. משם היא עוברת מֵעבר למצב זה, אל מה שמכונה מקור המחשבות. מעבר זה מסביר את שמה: באנגלית to transcend פירושו ״לעבור למֵעבר״, כאשר הכוונה היא להתנסות שהיא מֵעבר לרמה המעודנת ביותר של חשיבה, התנסות ישירה במקור המחשבות, בתודעה טהורה, בהוויה העצמית. כשכל הפעילות המנטלית נרגעת, בשל הקשר בין פעילות מנטלית לפעילות גופנית, במקביל נרגעת פעילות הגוף. הגוף זוכה אז במנוחה עמוקה בהרבה מישיבה בעיניים עצומות ואפילו משינה עמוקה. בשנת 1953 שהה מהרישי מהש יוגי, לפי צוואת מורו שמת זה לא מכבר, באשראם של מורו להתבודדות בת שנתיים נוספות בהימלאיה במטרה למצוא צורת מדיטציה פשוטה שכל אחד יוכל ללמוד. ב-1955 החל מהש יוגי ללמד את אוסף הטכניקות אותן קיבל ממורו והוא קבלם מהמורה שלו, שעברו בצורה מקורית משך אלפי שנים, ובשנת 1956, אחרי שבמאמר בעיתונות כונה כך, החל לכנות עצמו בתואר "מהרישי" (מאהא = גדול, רישי = רואה). בשנת 1957, עם סיום האירועים לזכר מורו, הכריז מהרישי על הקמתה הרשמית של תנועת המדיטציה הטרנסצנדנטלית (שנקראה בתחילה "התנועה להתחדשות רוחנית"). כך הגיע בשנת 1958 לאנגליה, ובשנות ה-60 גם לארצות הברית. התעניינותם של חברי להקת הביטלס במדיטציה טרנסצנדנטלית, חלק מהם לטווח קצר, וחלק - לטווח ארוך, הביאה לעלייה דרמטית בפופולריות של השיטה. ב 1973 הוקמה בפיירפילד, איווה שבארצות הברית "האוניברסיטה הבינלאומית מהרישי" ושמה שונה מאוחר יותר ל"האוניברסיטה למינהל מהרישי", וב-2020 שוב חזר השם להיות "אוניברסיטה הבינלאומית מהרישי". ב 1972 החל מהרישי בהוצאתה לפועל של "תוכניתו העולמית" - הקמת מרכזים לתרגול השיטה בפריסה עולמית, כך שעל כל מיליון איש יוקם מרכז רוחני (בתקופה זו הצריך הדבר כ-3,600 מרכזים רוחניים). כל אחד מהמרכזים נועד להכשיר כאלף מורים על מנת שלכל אלף איש באוכלוסיית העולם יהיה מורה. בדרום-מזרח איווה שבארצות הברית עיירה מיוחדת (Maharishi Vedic City) - על פי סגנון והנחיות, המבוססים על קוגניציות של חוקי טבע. אלו מתגלמים בצלילים בסנסקריט, אשר הועלו על הכתב ונקראים כתבי הוֶדָא (Veda). וודיק סיטי הוקמה כדי לאפשר לתושביה לחיות בתיאום עם חוקי הטבע, כפי שהציג אותם מהרישי מהש יוגי, כולל תרגול במקום אחד ובאותו זמן של טכניקת המדיטציה הטרנסצנדנטלית וטכניקות מתקדמות, הסידהי, המושתתות עליה. כמו כן הוקמו (באמצע שנות ה-70' של המאה ה-20') מפלגות שמטרתן הייתה לידע את הציבור ביכולת של המדיטציה הטרנסנדנטלית לנטרל סכסוכים ואלימות, (בשם הקבוע "מפלגת חוק הטבע"). על פי נתוני התנועה, עד 2010 מעל ל-7 מיליון איש למדו עד היום את הטכניקה. לא ניתן לקבוע אם למדיטציה טרנסצנדנטלית יש השפעה משמעותית על הבריאות ביחס לטיפולים ושיטות אחרות, שכן חלק ניכר מהמחקר הוא באיכות מתודולוגית ירודה, ובסיכון גבוה להטיה עקב הקשר של חוקרים לארגונים של המדיטציה הטרנסצנדנטלית וגיוס נבדקים עם עמדה חיובית כלפיה. מחקרי מטא-אנליזה מצביעים על כך שמדיטציה טרנסצנדנטלית יכולה לסייע במקרים של יתר לחץ דם וחרדה. סקירת מחקרים של ספריית קוקרן בשנת 2017 הגיעה למסקנה שבאמצעות הנתונים הקיימים לא ניתן לדעת מהי מידת האפקטיביות של המדיטציה הטרנסצנדנטלית במניעת מחלות לב. הכותבים ציינו שהמחקרים הקיימים היו קטנים ובעלי סיכון להטייה. סקירה נוספת משנת 2018, שבחנה את האפקטיביות של מדיטציה עם מנטרה על בריאות נפשית, הגיעה למסקנות דומות. לא ברור אם מדיטציה טרנסצנדנטלית עדיפה כשיטה לטיפול במחלות הקשורות ללחץ על פני שיטות אחרות להפחתתו. לדוגמה, מחקר מטא-אנליזה לא מצא הבדל בין מדיטציה לבין יוגה כצורת טיפול לאנשים הסובלים מ-PTSD. מחקר שהשווה בין מדיטציה טרנסצנדנטלית, היפנותרפיה והרפיית שרירים מתקדמת לא מצא הבדל במידת האפקטיביות של סוגי הטיפולים האלה לכאבי ראש בקרב ילדים. למדיטציה וטיפולים המבוססים על מדיטציה יש גם סיכונים. מאמר סקירה סקר 83 מחקרים על מדיטציה ומצא שהשכיחות של אירועים חריגים במקרים כאלה היה 8.3%. האירועים החריגים השכיחים ביותר היו חרדה (33%), דיכאון (27%), בעיות קוגניטיביות (25%), בעיות במערכת העיכול (11%), והתנהגויות אובדניות (11%). במקרה של אפילפסיה, מדיטציה טרנסצנדנטלית יכולה לסייע אך עלולה גם להזיק. קיימת גם סכנה שמדיטציה תעורר התקף פסיכוטי. בשנת 2018 התפרסמה במגזין Scientific Report (השייך לכתב העת Nature) מטא-אנליזה אודות מחקרים בפסיכולוגיה שדיווחו על ההשפעות החברתיות החיוביות של מדיטציה זו. הסקירה הזו העלתה תהיות באשר ליכולתה של אותה טכניקה מנטלית לקדם התנהגות חברתית חיובית, ציינה את היעדרה של התייחסות מחקרית להשפעות שליליות אפשריות שלה, ואף הצביעה על כשלים מתודולוגיים רבים שקיימים במחקר המדעי בתחום. מחקר קליני עם הקצאה אקראית אך ללא סמיות כפולה שנעשה ב-2016 באוניברסיטת מהרישי הבינלאומית (אנ') השווה טיפול בפוסט-טראומה אצל יוצאי צבא באמצעות מדיטציה טרנסצנדנטלית או טיפול בחשיפה ממושכת (קבוצות מחקר) וחינוך בתחום הבריאות (קבוצת ביקורת). המחקר העלה שלאחר 3 חודשים יעילות הטיפול במדיטציה הטרנסצנדנטלית לא הייתה נחותה מהטיפול בחשיפה, ושתיהן היו יעילות יותר מקבוצת הביקורת. אחת הביקורות המופנות כלפי התנועה, היא שיש לה מאפיינים של דת ואף של כת. חברים לשעבר בתנועה דיווחו שהתנועה היא דת, ושהמהרישי נתפס כ"אל". בנוסף, כלפי המהרישי הופנו טענות בדבר התנהגות מינית לא הולמת באשראם שלו בהודו, אך המתלוננות חזרו בהן בסופו של דבר ולא בוצעו הליכים חוקיים נגד המהרישי. קלייר הופמן גדלה במסגרת משפחתה בתוך תנועת המדיטציה הטרנסצנדטלית. בבגרותה, כעיתונאית, היא כתבה ספר בו היא מספרת על חוויותיה ומתארת את אופי הדת/כת של התנועה. לטענתה, התנועה החלה כהמלצה לתרגול מדיטציה פעמיים ביום, 20 דקות בכל פעם. הארגון ממליץ על קורסים שבחלקם הם יקרים, בתי ספר פרטיים, תוספי מזון ממותגים, ומעבר למגורים בבתים בנויים לפי "אדריכלות ואסטו על פי מהרישי"(אנ'). בשנת 1980 הוציא משרד הבריאות של מדינת ישראל חוות דעת הממליצה על שימוש במדיטציה טרנסצנדנטלית.[דרוש מקור] אולם לאחר כניסת דן מיכאלי בשנת 1984 לתפקיד מנכ"ל משרד הבריאות, השתנה היחס והוצאה הוראה האוסרת את השימוש בהמלצה הקודמת. זאת על אף שחוות הדעת, החלטות ומסקנות הוועדה לא הופרכו, אלא רק נאסר השימוש באישור שקיבלה האגודה למדיטציה במסקנות.[דרוש מקור] בשנת 1980 הוקם היישוב הקהילתי בגליל התחתון, הררית, על-ידי גרעין מודטים של מדיטציה טרנסצנדנטלית. טרנסצנדנטיות כת#כתות בישראל אתר האינטרנט הרשמי של מדיטציה טרנסצנדנטלית (באנגלית) המדיטציה הטרנסצנדנטלית בישראל (בעברית) מאמר ביקורתי בנושא ב-Skeptical Inquirer, ומאמר התגובה אליו (אנגלית) מדיטציה טרנסצנדנטלית במילון הספקנים (באנגלית) מדיטציה טרנסצנדנטלית, באתר אנציקלופדיה בריטניקה (באנגלית) מדיטציה טרנסצנדנטלית, דף שער בספרייה הלאומית Thawatchai Krisanaprakornkit, Wimonrat Sriraj, Nawanant Piyavhatkul, Malinee Laopaiboon, Meditation therapy for anxiety disorders, Cochrane Database of Systematic Reviews, 2006-01-25 doi: 10.1002/14651858.cd004998.pub2 Maria B. Ospina, Kenneth Bond, Mohammad Karkhaneh, Lisa Tjosvold, Meditation practices for health: state of the research, Evidence Report/Technology Assessment, 2007-06, עמ' 1–263 Peter H. Canter, Edzard Ernst, Insufficient evidence to conclude whether or not Transcendental Meditation decreases blood pressure: results of a systematic review of randomized clinical trials, Journal of Hypertension 22, 2004-11, עמ' 2049–2054 doi: 10.1097/00004872-200411000-00002 Thawatchai Krisanaprakornkit, Chetta Ngamjarus, Chartree Witoonchart, Nawanant Piyavhatkul, Meditation therapies for attention-deficit/hyperactivity disorder (ADHD), The Cochrane Database of Systematic Reviews, 2010-06-16, עמ' CD006507 doi: 10.1002/14651858.CD006507.pub2 Peter H. Canter, Edzard Ernst, The cumulative effects of Transcendental Meditation on cognitive function--a systematic review of randomised controlled trials, Wiener Klinische Wochenschrift 115, 2003-11-28, עמ' 758–766 doi: 10.1007/BF03040500 J. W. Anderson, C. Liu, R. J. Kryscio, Blood Pressure Response to Transcendental Meditation: A Meta-analysis, American Journal of Hypertension 21, 2008-03-01, עמ' 310–316 doi: 10.1038/ajh.2007.65 David W. Orme-Johnson, Vernon A. Barnes, Effects of the Transcendental Meditation Technique on Trait Anxiety: A Meta-Analysis of Randomized Controlled Trials, The Journal of Alternative and Complementary Medicine 20, 2014-05, עמ' 330–341 doi: 10.1089/acm.2013.0204 Louise Hartley, Angelique Mavrodaris, Nadine Flowers, Edzard Ernst, Transcendental meditation for the primary prevention of cardiovascular disease, The Cochrane Database of Systematic Reviews 2017, 2017-11-15 doi: 10.1002/14651858.CD010359.pub3 Julie Lynch, Lucia Prihodova, Pádraic J. Dunne, Áine Carroll, Mantra meditation for mental health in the general population: A systematic review, European Journal of Integrative Medicine 23, 2018-10, עמ' 101–108 doi: 10.1016/j.eujim.2018.09.010 Autumn M. Gallegos, Hugh F. Crean, Wilfred R. Pigeon, Kathi L. Heffner, Meditation and yoga for posttraumatic stress disorder: A meta-analytic review of randomized controlled trials, Clinical Psychology Review 58, 2017-12, עמ' 115–124 doi: 10.1016/j.cpr.2017.10.004 M. C. Jong, I. Boers, H. A. van Wietmarschen, E. Tromp, Hypnotherapy or transcendental meditation versus progressive muscle relaxation exercises in the treatment of children with primary headaches: a multi-centre, pragmatic, randomised clinical study, European Journal of Pediatrics 178, 2019-02, עמ' 147–154 doi: 10.1007/s00431-018-3270-3 M. Farias, E. Maraldi, K. C. Wallenkampf, G. Lucchetti, Adverse events in meditation practices and meditation‐based therapies: a systematic review, Acta Psychiatrica Scandinavica 142, 2020-11, עמ' 374–393 doi: 10.1111/acps.13225 Ephraim Philip Lansky, Erik K. St. Louis, Transcendental meditation: A double-edged sword in epilepsy?, Epilepsy & Behavior 9, 2006-11, עמ' 394–400 doi: 10.1016/j.yebeh.2006.04.019 Graeme A. Yorston, Mania precipitated by meditation: A case report and literature review, Mental Health, Religion & Culture 4, 2001-11, עמ' 209–213 doi: 10.1080/713685624 Ute Kreplin, Miguel Farias, Inti A. Brazil, The limited prosocial effects of meditation: A systematic review and meta-analysis, Scientific Reports 8, 2018-02-05, עמ' 2403 doi: 10.1038/s41598-018-20299-z שום דבר או לא כלום, באתר אלכסון, ‏2018-12-13 לאנסט, מדיטציה טרנסנדנטלית כשיטה העדיפה באיפול ב - PTSD מכל מה שמקובל כיום. Lindsay Jones, Mircea Eliade, and Charles J. Adams, Encyclopedia of religion, Detroit: Thomson Gale, 2005 McCombs, Phil (1987-07-02). "GROUP CLAIMS TM MOVEMENT IS A CULT". Washington Post (באנגלית אמריקאית). ISSN 0190-8286. נבדק ב-2021-09-18. Die Deutsche Amalgam-Page, SEKTEN - Risiken und Nebenwirkungen, http://www.ariplex.com/ama/amasenat.htm, www.ariplex.com Commission d'enquête sur les sectes – Assemblée nationale, www.assemblee-nationale.fr Dominique Beth Wilson, Cults and New Religions: A Brief History - By Douglas E. Cowan and David G. Bromley, Journal of Religious History 34, 2010-11-15, עמ' 505–506 doi: 10.1111/j.1467-9809.2010.00968.x Koppel, Lily (2008-02-06). "Maharishi Mahesh Yogi, Spiritual Leader, Dies". The New York Times (באנגלית אמריקאית). ISSN 0362-4331. נבדק ב-2022-08-10. בג"ץ 588/86 האגודה הבין-לאומית למדיטציה בישראל נ' המנהל הכללי של משרד הבריאות (נבו 20.01.1987), באתר www.nevo.co.il